Totius – Roekeloos
Gepubliseer deurRoekeloos	 18/11/2012 15/11/2012 1 Kommentaar op Totius
Totius, groot voorstander van die Calvinisme wat 'n groot deel van sy lewe gewy het aan die vertaling van die Bybel in Afrikaans en die beryming van die Psalms. Hy is op 21 Februarie 1877 in die Paarl gebore as Jakob Daniël du Toit, seun van die bekende S.J. du Toit, lid van die Genootskap van Regte Afrikaners.
Totius was 'n tyd lank op skool in sy pa se geboortedorp, Daljosafat, aan die Hugenote-Gedenkskool waar hy 'n tydgenoot was van D.F. Malherbe en A.G. Visser. In die tyd het hy by sy ouma gewoon. Hy was ook in 'n stadium 'n student van die Afrikaanse skrywer Jan Lion Cachet. Na skool studeer Japie (soos hy toe bekend was) eers aan die Teologiese Skool van die Gereformeerde Kerk op Burgersdorp, later aan die Vrije Universiteit in Amsterdam, Nederland. Van 1911 af was hy professor aan die Teologiese Kweekskool van die Gereformeerde Kerk op Potchefstroom. Hier het hy die bynaam "Doktertjie" gekry wat hy tot sy dood behou het.
Totius se eerste skuilnaam was Jaduto, wat hy gebruik het vir gedigte wat hy uit Duits vertaal het. Sy Duits het hy opgetel tydens die tyd wat hy by 'n Duitse Sendingskool was in Rustenburg se distrik.
Totius predik sy Calvinisme in sy digkuns , wat hy skoei op die omstandighede in Suid-Afrika van daai tyd en sy persoonlike lewe. Sy bundel By die Monument (1908) was die eerste Afrikaanse digbundel. 'n Ander bekende bundel is Trekkerswee (1915).
Sy digkuns wat oorloop van nasionalisme word oor die algemeen beskou as sy swakker werk, maar sy persoonlike gedigte is uitstekend. Lees byvoorbeeld Passieblomme (1934) – sy seuntjie is dood aan breinvliesontsteking en sy dogtertjie is deur 'n weerligstraal getref.
Totius is oorlede op 1 Julie 1953.
Laai af, Gratis, Trekkerswee >> (ePub formaat / DRM Free) 🙂
Dekker, G. 1954. Jakob Daniel du Toit. Jaarboek van de Maatschappij der Nederlandsche Letterkunde te Leiden, 1951-1953. Leiden:E.J. Brill.
Du Toit, JD. 1933. Die Wêreld is Ons Woning Nie. Die Nuwe Brandwag, Tydskrif vir Kuns en Lettere. Pretoria:J.H. De Bussy.
Pienaar, EC. 1935. Digters uit Suid-Afrika: Bloemlesing uit die Poësie van die Tweede Afrikaanse Taalbeweging. Kaapstad: H.A.U.M. v/h J. Dusseau & Co.
Gepubliseer deurRoekeloos 18/11/2012 15/11/2012 Gepubliseer inBoeke, GedigteSleutelwoorde: A.G.Visser, Burgersdorp, Bybel, D.F. Malherbe, Daljosafat, Genootskap van Regte Afrikaners, H.A.U.M., J.D. du Toit, Jan Lion Cachet, Paarl, Potchefstroom, Psalms, Rustenburg, S.J. du Toit, Totius, Vrije Universiteit